અમદાવાદ: દિવાળીના તહેવાર દરમ્યાન વેપારીઓ બેસતા વર્ષના દિવસે મુહૂર્ત કરી દુકાનો પાંચ દિવસ બંધ રાખે છે. ઉપરાંત તહેવાર દરમ્યાન લોકો ઘર બંધ કરી બહાર ફરવા જતા હોય છે, જેનો લાભ તસ્કર ટોળકી ઉઠાવી રહી છે. શહેરના સેટેલાઇટ અને વસ્ત્રાપુરમાં તહેવાર દરમ્યાન બંધ દુકાનો અને મકાનમાં ચોરીના પ્રયાસ થયા છે. પ્રેરણાતીર્થ દેરાસર રોડ પરના કોમ્પ્લેક્સમાં હોસ્પિટલ અને બેંકમાં ચોરીનો પ્રયાસ થતાં પોલીસે ગુના નોંધી તપાસ શરૂ કરી છે. મળતી માહિતી મુજબ ઘાટલોડિયાના કર્મચારીનગરમાં ભાવેશભાઈ પટેલ રહે છે. તેઓની પ્રેરણાતીર્થ દેરાસર રોડ પર આવેલાં કલાતીર્થ કોમ્પ્લેક્સમાં વીડિયોગ્રાફીની દુકાન આવેલી છે. રવિવારે મોડી રાતે કોમ્પ્લેક્સના સિક્યોરિટી ગાર્ડે પોલીસને કલાતીર્થ કોમ્પ્લેક્સમાં દુકાનમાં તાળાં તૂટ્યાંની જાણ કરી હતી. જેથી પોલીસ ઘટનાસ્થળે દોડી આવી હતી. પોલીસે ભાવેશભાઈને ફોન કરતાં તેઓ પણ તાત્કાલિક દુકાને દોડી આવ્યા હતા. દુકાનનું શટર તૂટેલું હતું અને અંદર જોતાં કોઈ વસ્તુની ચોરી થઇ ન હતી.